Մարքրոու

Մարքրոու (անգլ.՝ Murkrow), երկրորդ սերնդի մութ տեսակի թռչող պոկեմոն, որը պոկեմոնների ազգային ցանկում (հավաքագրված է պոկեդեքսում) հաշվառված է #198 կարգաթվի ներքո։ Համարվում է «Պոկեմոն» ապրանքանիշի մանգայի և անիմեի կերպար։ Մարքրոուը մոխրագույն ագռավ է, որն աչքի է ընկնում գլխի մոգական գլխարկով և ցախավելաձև պոչով։ Հանդիպում է գիշերային, խոր անտառներում և ճահիճներում։
Մարքրոուը պոկեմոնի զարգացման սկզբնական աստիճանն է։ Վերջինս զարգանալով դառնում է Հոնչքրոու։ Մարքրոուը Հոնչքրոուի կարող է վերածվել միայն «մթնշաղի քարի» ներգործությամբ։ Էվոլյուցիայի ընթացքում հատկությունները մեծապես չեն փոխվում։ Ժամանակ առ ժամանակ հայտնվում է «Պոկեմոն» անիմեի թողարկումներում։ Անիմեում ներկայացված են որպես գողեր, որոնք հաճախ ծաղրում են մարդկանց։
Պոկեմոն ապրանքանիշին պատկանող «Pokémon Go» խաղում ներկայացված է որպես Հելոուին տոնի ժամանակահատվածում ամենից շատ հանդիպող պոկեմոննեից մեկը։ Վերջինս այդ տոնի բնութագրիչներից է։


== Նկարագրություն ==
Մարքրոուը սև փետուրներով փոքրիկ թռչուն պոկեմոն է՝ մոխրագույն ագռավ։ Իր մոգական գլխարկի և տարօրինակ քթի պատճառով արտաքնուստ նման է հեքիաթներում հանդիպող կախարդներին։ Գլխարկը միացված է գլխին և վերջինիս ֆիզիոլոգիական կառուցվածքի անբաժան մասն է կազմում։ Մարքրոուն ունի պսպղուն կարմիր աչքեր, իսկ պարանոցին՝ մի քանի դուրս ցցված փետուրներ, որոնք ևս ունեն սև գունավորում։ Պոչը մարմնից անջատված է փոքրիկ կարմիր հատվածով։ Առհասարակ, Մարքրոուի պոչը ցախավելանման է և չափերով անգամ գերակշռում է մարմնի նկատմամբ։ Երկու դեղնավուն ոտքերից յուրաքանչյուրն ունի չորսական մատ, որոնց միջոցով շատ ժամանակ Մարքրոուը ճանկում է իր որսը։
Մարքրոուը տիպիկ մութ պոկեմոն է։ Նա չափազանց շատ է սիրում ամպամած երկինք, հատկապես՝ գիշերային ժամերին։ Շանթի (կայծակի) ժամանակ օժտվում է նոր հզորությամբ և շատ հաճախ հարձակվում այլ պոկեմոնների վրա։ Մարքրոուը չափազանց համառ պոկեմոն է և կարող է իր նպատակակետին հասնելու համար շարունակաբար կրկնել միևնույն գործողությունը՝ առանց դադար վերցնելու։ Այս պոկեմոնների կենսակերպին բնորոշ գողությունն ու գիշերային բնույթը հանգեցրեցին այն բանի, որ ներկայումս նա համարվում է դժբախտության խորհրդանիշ, որը հաճախ օգտագործվում է որպես Հելոուին տոնի կերպար։ Այս թռչուն-պոկեմոնները բնակվում են մութ, առեղծվածային անտառներում և նաև ճահիճներում։


== Հմտություններ ==
Մարքրոուն նախկինում ունեցել է երեք աբիլիթի, որոնցից մեկն այժմ վերացել է։ Ներկայումս այս պոկեմոնի տեխնիկական հմտությունները հետևյալներն են․

«Ինսոմնիա»՝ աբիլիթին թարգմանաբար նշանակում է «անքնություն»։ Հանդիպում է շատ քիչ պոկեմոնների մոտ (այդ թվում որոշ լեգենդար պոկեմոնների)։ Այս աբիլիթիի շնորհիվ Մարքրոուն որոշակի հնարքների միջոցով քնեցնում է հակառակորդին։ Աբիլիթին կարող է ներազդել շատ խորը՝ դառնալով պոկեմոնի շարունակական անքնության պատճառ։ Իսկ մարտի դաշտում, Մարքրոուի այս աբիլիթին օգնում է դիմացինին անգիտակից դարձնելու օգնությամբ հարվածային դիրք դուրս գալ և հաղթանակ տանել։
«Սուպեր ճակատագիր»՝ այս աբիլիթիի միջոցով Մարքրոուը կրիտիկական աստիճանը բարձրացնում է ևս մեկ հորիզոնասանդղակով։ Մարտից դուրս որևէ արդյունավետություն չունի։


== Տեխնիկա ==
Մարքրոուը երկրորդ սերնդի ամենաարագ պոկեմոններից մեկն է, որը միաժամանակ ունի նաև գրոհի բարձր ուժգնություն և հարաբերականորեն ամուր պաշտպանություն։ Տեխնիկական հնարավորությունների շարքում առաջատար են արագությունը, հատուկ գրոհը և առհասարակ՝ գրոհը։ Դրանց փոքր-ինչ զիջում է պաշտպանությունը, որը չի գերազանցում 42-ի շեմը։
Ստորև ներկայացված է Մարքրոուի տեխնիկական հնարավորությունների թվային պատկերը․

Արագություն՝ 91
Հատուկ պաշտպանություն՝ 42
Հատուկ գրոհ՝ 85
Պաշտպանություն՝ 42
Գրոհ՝ 85
HP` 60


== Էվոլյուցիա ==
Մարքրոուը զարգացման երկու մակարդակ ունեցող պոկեմոն է։ Հետաքրքրական է այն փաստը, որ Մարքրոուը, որպես զարգացման առաջին ձև, պատկանում է երկրորդ սերնդի պոկեմոնների թվին, իսկ Հոնչքրոուը՝ չորրորդ սերնդին։ Զարգացման ընթացքում տեսակային հատկությունները ընդհանրապես չեն փոխվում։
Զարգանում են աբիլիթիները, ինչպես նաև ավելանում են նոր տեխնիկական հնարքներ։ Մարքրոուը Հոնչքրոուի վերածվում է ոչ թե որևէ մակարդակում, այլև «մթնշաղի քարի» առկայության պարագայում։


== Ծանոթագրություններ ==